ЦIыхум и дэIэпыкъуэгъу хьэ Iущхэр
КъБР-м Къэрал кIуэцI IуэхухэмкIэ щыIэ министерствэм и Кинолог къулыкъу центрым (ЦКС) и унафэщI, полицэм и подполковник Заруцкий Олег тепсэлъы-хьащ я лэжьыгъэр зыхуэдэм, зыхуей-зыхуэфIхэмкIэ къызэрызэгъэпэщам, кинолог-IэщIагъэлIхэм ягъэлъэгъуащ я къулыкъум къыщагъэсэбэп хьэхэм я зэфIэкIхэр.
Заруцкий Олег зэрыжиIамкIэ, мы гъэм хьэ гъэсахэр здашащ къэхъукъащIэ къыщыхъуа щIыпIэ 352-м, щIэпхъаджагъи 155-рэ сэтей къыщащIым. ЦКС-м иджыкIэ иIэщ: нэмыцэ овчаркэ, лабрадор, ротвейлер, къащэхунущ псынщIэу зекIуэ малинуа бельгийскэ овчаркэр,
— Хьэр псори пхуегъэсэнукъым мы лэжьыгъэм. Дэ къыхэтхыр джэгуным дихьэх, мыбзаджэ, бгъэIурыщIэф лIэужьыгъуэхэрщ, — жеIэ Заруцкий Олег.
Кинолог къулыкъу центрым хьэхэр гъэхъунымкIэ, гъэсэнымкIэ и инспектор, полицэм и капитан Къул Алан, мы гъэм и накъыгъэм Урысей Ипщэм и кинолог-IэщIагъэлIхэм я зэхьэзэхуэм япэ увыпIэр къыщызыхьам, Роми нэмыцэ овчаркэр зэрыжыIэдаIуэр игъэлъэгъуащ. Ар щIыгъуущ Алан бжьыпэр зэриубыдар. Офицерым и гъэсэныр и гъусэу зыхуегъэхьэзыр мы гъэм и фокIадэм екIуэкIыну Урысейпсо чемпионатым.
— Роми жепIэр къыгуроIуэ, къалэныщIэр псынщIэу къепхъуатэ. Нэхъыщхьэр сэ езым тэмэму гурызгъэIуэнырщ абы къыпысхыну сызыхуейр, — жеIэ Алан.
Кинолог-IэщIагъэлIхэм ягъэлъэгъуащ хьэ гъэсахэр щаIыгъ вольерхэр, ахэр къызэрырашэкI, зыхуей псомкIи къызэгъэпэща транспорт щхьэхуэр, Центрым и пщIантIэм дэт ветеринар IуэхущIапIэр.
Полицейхэм я гъэсэнхэм ягъэлъэгъуащ щIэпхъаджащIэр яубыдынымкIэ, хьэпшыпхэр къэгъуэтынымкIэ, абы Iэщэри хыхьэу, нэгъуэщIхэмкIи яIэ зэфIэкIыр.
КъБР-м Къэрал кIуэцI IуэхухэмкIэ
щыIэ министерствэм и пресс-IуэхущIапIэ
